ROZHODNUTIE KOMISIE
z 2. februára 2005,
pokiaľ ide o prechodné opatrenia týkajúce sa uvádzania a doby skladovania zásielok určitých výrobkov živočíšneho pôvodu v colných skladoch Spoločenstva
(oznámené pod číslom dokumentu K(2005) 192)
(Text s významom pre EHP)
(2005/93/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002 ustanovujúcu pravidlá týkajúce sa zdravia zvierat, ktorými sa riadi výroba, spracovanie, distribúcia a uvádzanie výrobkov živočíšneho pôvodu určených na ľudskú spotrebu na trh (1), najmä na jej článok 13 odsek 3,
keďže:
(1)
Smernica 2002/99/ES stanovuje, že členské štáty musia prijať opatrenia, aby od 1. januára 2005 výrobky živočíšneho pôvodu určené na ľudskú spotrebu boli z tretích krajín uvedené, iba ak spĺňajú pravidlá stanovené v tejto smernici.
(2)
Smernica Rady 97/78/ES z 18. decembra 1997, ktorou sa stanovujú zásady organizácie na veterinárne kontroly výrobkov, ktoré vstupujú do Spoločenstva z tretích krajín (2), ustanovuje požiadavky veterinárnych kontrol zásielok určitých výrobkov živočíšneho pôvodu prichádzajúcich z tretích krajín a stanovuje okrem iného skladovanie výrobkov, ktoré nespĺňajú dovozné podmienky týkajúce sa zdravia zvierat do Spoločenstva, v colných skladoch.
(3)
Smernica 2002/99/ES taktiež zavádza pravidlá pre zdravie zvierat a osvedčenia pre prevážané výrobky hneď alebo po skladovaní. Takéto pravidlá a osvedčenia pre zásielky mäsa vrátane diviny a hydiny a mäsových výrobkov, mäsových prípravkov a mlieka a mliečnych výrobkov na ľudskú spotrebu, určených pre tretiu krajinu alebo na zásobovanie cezhraničného prostriedku námornej dopravy hneď po tranzite alebo po skladovaní, sú stanovené v rozhodnutí Rady 79/542/EHS (3) a rozhodnutiach Komisie 94/984/ES (4), 97/221/ES (5), 2000/572/ES (6), 2000/585/ES (7), 2000/609/ES (8), 2003/779/ES (9) a 2004/438/ES (10) („príslušné akty Spoločenstva“).
(4)
Zásielky výrobkov živočíšneho pôvodu uvedené do Spoločenstva na skladovanie v colných skladoch pred 1. januárom 2005, ktoré nespĺňajú príslušné akty Spoločenstva, by sa preto mali posudzovať jednotne a jasne, aby sa vyhlo zbytočným problémom pre príslušné podniky, zatiaľ čo by sa mal zabezpečiť konečný pevný dátum ukončenia zadržania takýchto výrobkov v Spoločenstve.
(5)
Z tohto dôvodu by sa malo stanoviť prechodné obdobie 12 mesiacov pre podniky na zbavenie sa týchto výrobkov uvedených do colných skladov pred 1. januárom 2005.
(6)
Je vhodné zabezpečiť, aby sa od 1. januára 2006 všetky výrobky ešte stále skladované v colných skladoch Spoločenstva a ktoré nespĺňajú príslušné akty Spoločenstva zničili pod kontrolou príslušného orgánu. Všetky náklady na tento postup by mali byť účtované majiteľovi zásielky.
(7)
Z dôvodu ochrany zdravia zvierat je potrebné, aby sa toto rozhodnutie uplatňovalo od 1. januára 2005.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Do 31. decembra 2005 zásielky výrobkov spadajúcich do pôsobnosti rozhodnutí 79/542/EHS, 94/984/ES, 97/221/ES, 2000/572/ES, 2000/585/ES, 2000/609/ES, 2003/779/ES a 2004/438/ES, ktoré boli uvedené do colných skladov pred 1. januárom 2005, schválené v súlade s článkom 12 ods. 4 písm. b) smernice 97/78/ES, môžu opustiť sklady, kde sú uskladnené, aby mohli byť doručené celkovo alebo čiastkovo na svoje miesto určenia, ako je stanovené v článku 12 ods. 8 alebo článku 13 ods. 2 písm. a) smernice 97/78/ES, bez toho, aby boli vybavené príslušným veterinárnym osvedčením stanoveným v príslušných aktoch Spoločenstva.
Článok 2
Od 1. januára 2006 sa každá takáto zásielka uvedená v článku 1, ktorá zostane v sklade, zničí pod kontrolou príslušného orgánu.
Všetky náklady na zničenie sú účtované majiteľovi zásielky.
Článok 3
Toto rozhodnutie sa uplatňuje odo dňa jeho oznámenia.
Článok 4
Toto rozhodnutie je určené členským štátom.
V Bruseli 2. februára 2005